મોટી હોસ્પિટલમાં સાધારણ વૉર્ડમાં એને રાખ્યો. સર્જને ધાંધલ-ધમાલમાં બે મિનિટમાં તપાસ્યો ન તપાસ્યો ત્યાં તો કહ્યું કે, ઑપરેશનની જરૂર છે અને એ વિશે તમારા ડૉકટરો જ તમારે શું કરવું તે કહેશે. ફૅમિલી ડૉકટરે કહ્યું કે, આવું ભયંકર ઑપરેશન જનરલ હૉસ્પિટલમાં નહીં કરાવતાં સર્જનના કન્સલ્ટિંગ રૂમમાં કરાવવું તે જ હિતાવહ છે. રંગલાએ પોતાનાં કૅશ સર્ટિફિકેટો અને પત્નીની બંગડી વેચી બીજાના ચારસો રૂપિયા ઉધાર લઈ ડૉકટરના કહ્યા મુજબ કર્યું. સર્જને સંભાળપૂર્વક દબદબાથી ગજવાનું ઑપરેશન કર્યું.